Bombetrussel mot Norwegian-fly på Kanariøyene
Det melder Aftonbladet. Flyet skulle lette fra Las Palmas klokken 17.50 norsk tid. I 18.40-tiden fikk passasjerene beskjed om å evakuere. - En dansk kaptein kom ut og sa at «vi har mottatt en bombetrussel og må umiddelbart forlate flyet», sier passasjer Maria Gyldenstrand til SVT Nyheter.I 19.30-tiden opplyste Norwegians svenske informasjonssjef at alle passasjerer var i sikkerhet. - Passasjerene er inne i terminalbygningen. Nå skal all bagasje gjennomgås, sa Charlotte Holmberg Jacobsson til VG.Informasjonssjefen sier at hun ikke kjenner til trusselens innhold. Hun opplyser at det var flyselskapets personell som mottok meldingen før avgang. - Trusselen ble formidlet til våre ansatte som tar seg av bagasje og innsjekking på flyplassen. Vi vet ikke hvordan de fikk den, sier Jacobsson.Ifølge SVT Nyheter var flyet, et Boeing 737-800 med plass til 186 passasjerer, nesten fullbooket. Jacobsson sier at hun ikke vet hvorvidt det var norske turister om bord. - Foreløpig har vi ingen informasjon, men vi tror de fleste skal være svenske, sa Jacobsson til VG i 19.30-tiden. En av passasjerene sier til Aftonbladet at flyet var på vei ut på rullebanen da de fikk beskjed om å evakuere. Maria Gyldenstrand sier at det tok et kvarter før alle kom seg ut av flyet. - Først tenkte jeg ikke på noe, men så begynte jeg å tenke på at det faktisk kan være en bombe, som kan smelle når som helst. Det var ubehagelig, sier Gyldenstrand til SVT Nyheter.
Et Norwegian-fly som skulle fra Las Palmas til Stockholm, ble fredag ettermiddag evakuert etter en bombetrussel.